BREAKING Măsuri de austeritate la Primăria București. Tăieri majore de bugete la încălzire, străzi, școli, teatre, biserici, administrația străzilor din cauza deciziilor guvernului

600 de milioane de lei vrea să taie Primăria București din veniturile instituțiilor pe care le gestionează, potrivit proiectului de rectificare publicat pe site-ul instituției., ceea ce va duce la o tăiere de 648 de milioane de lei la cheltuieli. Teatre, centre culturale, biserici, administrațiile din subordine vor pierde sume majore dacă proiectul de rectificare este aprobat. Proiectul de rectificare va fi discutat în ședința Consiliului General din 26 iunie.

Singurele instituții care vor primi bani în plus la rectificare sunt câteva unități sanitare din subordinea Primăriei București.

În nota de fundamentare a proiectului de hotărâre se arată că motivul tăierilor este scăderea veniturilor cauzată de decizia guvernului de a aloca primăriilor sume mai mici din impozitul pe venit.

Primarul Gabriela Firea declara în luna mai, pe fondul tăierii bugetului de către Guvern, că Primăria Capitalei şi primăriile de sector se află într-un „faliment” nedeclarat şi că bugetele le-au fost alocate mai mult „pe hârtie”, potrivit Adevărul.

Cele mai mari tăieri de bugete sunt la capitolul ”Cultură, recreere și religie”, de 90 de milioane de lei, dar și la subvenția pentru încălzire (minus 300 de milioane de lei) și transport (53 de milioane de lei)

Cele mai importante prevederi din proiectul de buget:

Cheltuielile de personal scad cu 20 de milioane de lei

Cheltuielile de reclamă scad cu 2,5 milioane de lei

Poliția locală pierde 3,4 milioane lei

Învățământul pierde 35 milioane lei

Sănătatea pierde 11 milioane de lei

Sportul pierde 15 milioane de lei

Întreținerea parcurilor pierde 33 de milioane de lei

Bugetul pentru refacerea Patinoarului Mihai Flamaropol scade cu 20 de milioane de lei, adică două treimi din suma alocată

Bugetul pentru locuințe și dezvoltare locală pierde 87 de milioane de lei

Iluminatul public pierde 20 de milioane lei

Protecția mediului pierde 20 de milioane de lei

Proiectul de transport cu bicicleta în zona centrală pierde 7 milioane de lei din cei 8 milioane alocați inițial

Toate marile proiecte de infrastructură rutieră pierd zeci de milioane de lei

Biblioteca Metropolitană pierde 1,7 milioane lei

Direcția de Arhitectură și Peisagistică pierde 1 milion de lei

Administrația spitalelor primește 51 de milioane de lei în plus (unele spitale pierd însă din bugetul alocat)

Administrația Străzilor pierde 10 milioane de lei

Scăderi de bugete între 300.000 de lei și 500.000 de lei pentru mai multe instituții culturale (Teatrul Nottara, Palatele Brâncovenești, Teatrul Țăndărică, Teatrul de Comedie, Teatrul Constantin Tănase, Teatrul Dramaturgilor, Teatrul Excelsior, Teatrul Ion Creangă, Teatrul Bulandra, Teatrul Masca, Teatrul Odeon, Teatrul Stela Popescu).

Clubul Sportiv al Municipiului București pierde 11,5 milioane de lei

ARCUB pierde 5 milioane lei

Centrul cultural Lumina pierde 2,2 milioane lei

CREART pierde 11,4 milioane lei

Autoritatea pentru Supravegherea și Protecția Animalelor (ASPA) pierde 2,5 milioane lei

Administrația Monumentelor pierde 13 milioane lei

Administrația pentru consolidarea clădirilor cu risc seismic pierde 16 milioane de lei

Unitățile de cult pierd în total 5,1 milioane de lei

Foto: INQUAMPhotos / Adriana Neagoe